**Specifikáció**

Igényeinknek megfelelően egy olyan célszoftverre van szükség, mely képes ellátni a magánkórház által nyújtott szolgáltatások adminisztrációs hátterét.

Ennek első és legfőbb komponense a betegnyilvántartó rendszer, amely egy megbízható (redundáns) és gyors elérésű, lokális adatbázisra épül.   
Legyen lehetőség a páciensek osztály, szoba, ágy és kórtörténet alapján történő besorolhatóságára, valamint keresési lehetőséget is biztosítson a rendszer, legalább az alábbiak alapján: TAJ, név, betegség megnevezése.

Az első alkalommal történő regisztráció során a beteg besorolásra kerül osztály szerint.  
A besorolást bármely szerepkört betöltő személy elvégezheti, de elsősorban a kezelőorvos határozza meg, hogy a továbbiakban – a vizsgálatokat megelőzően – a beteg melyik szakosztályra kerül.

Az adott szakosztályon nyilvántartást kell vezetni az ahhoz tartozó szobák, szabad ágyak, műtéti várólistákkal kapcsolatosan. Az osztályok között természetesen szükséges az átmozgás.  
Kezelések, műtétek és egyéb beavatkozások csak és kizárólag az adott szakosztályon dolgozó orvosok (ehhez tartozó szerepkör) valamelyike írhat ki és módosíthat.  
Ez egy rendkívül szigorú feltétel, ugyanis bármilyen emberi múlasztás vagy szándékos indokolatlan beavatkozás veszélyeztetheti, akár maradandóan károsíthatja a beteget.

A műtéti várólista egyfajta pufferként funkcionál, mely figyelembe veszi az orvosok, nővérek, valamint bármely egyéb a műtétben részt vevő kórházi személyzet beosztását és a szükséges műtőszobák/műszerek rendelkezésre állását. Itt megemlítendő, hogy mindenképpen legyen lehetőség a beosztás létrehozásánál kalkulálni a műtő felkészítésére szánt idővel (kommentálásra legyen lehetőség).

A felület bármely pontjáról, ahol a beteg szerepel, elérhető legyen annak profilja.  
A profil a következőt tartalmazza: kórtörténet, ellátási lapok (anamnézis, jelen panaszok, státusz, vizsgálati eredmények, javallot kezelés/terápia), név, TAJ, születési dátum, felvétel dátuma, elérhetőségek, egészségpénztári adatok, anyja neve, valamint a korábbi vizsgálatokhoz kapcsolódó röntgen, CT és egyéb képek digitalizált formája.

Szükséges olyan opció, hogy bizonyos formanyomtatványokat a beteg alapadataival kitöltve kinyomtatható legyen (pl.: kezelési leírás).  
  
Ezenkívül integrálni kell egy megfelelő számlázási rendszert, mely képes a kezelések, vizsgálatok, valamint műtétek alapján a mindenkori, erre vonatkozó törvényeknek megfelelő formátumú számla kibocsátására.

Fontos, hogy minden(!) a rendszerben történt módosítás visszakereshető legyen, mivel ez büntetőjogi eljárásban bizonyíték alapját képezheti.

Breier Balázs (jelen esetben megrendelő)